Ambagsengel: Van moeggesukkel tot klaargesukkelMoeggesukkel fokus veral op bemagtiging en gee ook opleiding in verskillende rigtings sodat nuwe vaardighede aangeleer kan word.. Foto: Verskaf Daar is baie mense wat swaar kry in die wêreld, en dit is opbouend om te sien hoe sommige mense bo hul omstandighede kan uitstyg en ander, deur hul eie seer, help. Jacques Papenfus, stigter van Moeggesukkel, is só iemand. Ná Jacques sy ouers, twee broers en suster in ŉ motorongeluk verloor het, het hy hom op die ouderdom van 18 aan dwelms oorgegee. Hy was vir agt jaar in dié leefstyl vasgeketting. Vandag is hy reeds nege jaar “skoon” en help nou ander wat ook sukkel met verslawing en armoede. Maroela Media het vroeër berig oor die werk wat Moeggesukkel verrig. “Baie mense word vasgevang in die greep van drank en dwelms as gevolg van iets wat gebeur het in hul jong dae of dinge wat hulle nie kan verwerk nie,” sê Jacques. Moeggesukkel fokus veral op bemagtiging en gee ook opleiding in verskillende rigtings sodat nuwe vaardighede aangeleer kan word. Juis daarom het Jacques en sy span dit goedgedink om ŉ meganiese en duikklop-werkswinkel, naamlik MGS Auto, te begin sodat tegniese opleiding verskaf kan word en mense ambagte aanleer in duikklop- en meganiese herstelwerk asook die versiening van voertuie. “Ons gebruik die verlore energie van mense wat op moedverloor se vlakte is en leer hulle nuwe vaardighede aan. Ons het top-ambagsmanne wat opleiding gee en dit werk baie goed. Hierdie inisiatief was so suksesvol dat MGS Auto nou van perseel moet verander om meer mense te kan oplei. “Die leerlinge het nou al ontwikkel tot volwaardige vakmanne wat diens van ŉ hoë gehalte teen ŉ billike prys aan die publiek lewer. Die eerste Moeggesukkel-perseel het eenvoudig uit sy nate gegroei.” Jacques is baie beskeie oor die talle mense wat al gehelp is en hoeveel lewens al geraak is deur sy inisiatief. “Die Here het my heelgemaak, en nou is ek maar net ŉ nederige persoon wat ander mense probeer help.” Besoek MSG Auto se nuwe perseel by Dirk Smit Industrial Park 28, Jakarandastraat, Hennopspark, Centurion, of gaan maak ŉ draai op Moeggesukkel se webwerf of Facebook-blad. Luister na die podsending vir die volledige onderhoud met Jacques.